शिवाजी वेष बदलकर प्रायः राज्य की सुरक्षा व्यवस्था तथा प्रजा की दशा देखने रात्रि के समय निकला करते थे। एक बार ऐसे ही अवसर पर जब शिवाजी घोड़े पर सवार होकर राज्य की सीमा के पास चक्कर लगा रहे थे, तभी एक छोटा बालक हाथ में तलवार लिए उनके पास गया। उसने तलवार निकालकर तान ली और जोर से ललकारा, तुम कौन हो? हमारे राज्य की सीमा में आने की तुमने हिम्मत कैसे की? क्या तुम्हें पता नहीं, यह शिवाजी महाराज का राज्य है? यहाँ का बच्चा-बच्चा देश की रक्षा में प्राण देना जानता है।